Медсестри готвят мащабен протест пред МС - България | Vesti.bg
Те отново поставиха проблема с осемчасовите работни смени в реанимацията, ниските заплати и работата на две места
8 август 2019, 13:27, oбновена в 14:17
М едицински сестри и лекари се събраха на символичен протест пред оградата на столичната болница Токуда, в подкрепа на дисциплинарно уволнената медицинска сестра Мая Илиева.
Те отново поставиха проблема с осемчасовите работни смени в реанимацията, ниските заплати и работата на две места.
Обявиха и започналите дейности за създаване на отделна съсловна организация на медицинските сестри. При протестиращите дойде и самата Мая Илиева, която днес е събрала вещите си от бившето си работно място. „Ние знаем, че те дори да решат да я върнат на работа, тя самата няма да иска да се върне. Ние просто искаме да изявим нашата гражданска позиция. Аз, като неин колега и приятел, не мога да допусна да си затворя устата, ушите и очите и да кажа, че това нещо не се е случило“, каза Елена Тонева, медицинска сестра в централната реанимация на Токуда, цитирана от DarikNews.bg.
Тя подкрепя действията на уволнената Мая Илиева, които са имали за цел да докажат, че медицинските сестри в реанимацията трябва да работят на 7-часова смяна, вместо на 8-часова. Точно това действие е използвано за уволнението на Илиева.
„Мая Илиева беше заснела това. Това, което беше заснела, нито нарушаваше конфиденциалността на пациента, нито на хората, които го правеха. Тя беше снимала единствено самата манипулация за 5 секунди. Те веднага пуснаха сигнал. Това беше подхлъзване. Всеки човек може да се подхлъзне в идеята си да убеди правотата ни, защото ние се борим с това години наред“, допълни тя.
Колкото до атмосферата в Токуда след уволнението на Мая Илиева, Елена Тонева каза, че
няма репресии, но тя се чувства наблюдавана.
„Опасявам се, че най-малкото ще бъда наблюдавана и то сериозно. Ще чакат малък акт на подхлъзване. Работата ми е достатъчно отговорна, аз работя в реанимация. Има много ситуации, в които човек може да се подхлъзне“, допълни Тонева.
Освен че подготвят създаването на отделна съсловна организация, медицинските сестри се готвят и за
нов голям протест пред Министерския съвет, който ще се проведе на 10 септември.
Днешният протест беше подкрепен от омбудсмана Мая Манолова. Протестът в подкрепа на Мая Илиева продължава с действия пред сградите на КНСБ и здравното министерство.От КТ „Подкрепа” призоваха работодателя на Мая Илиева да оттегли заповедта си за дисциплинарно уволнение, ако все още има тази възможност, или да предложи нов трудов договор без изпитателен срок.
Според Конфедерацията това би показало желание за подобряване на социалния диалог в компанията и откритост към обществото. „Въпреки че Илиева не е член на нашия синдикат, ние считаме, че подобна стъпка би опровергала съмненията за отмъщение към един служител, който се бори за правата на специалистите по здравни грижи”, се посочва още в становището.
Пред здравното министерство протестиращите поискаха оставката на министър Кирил Ананиев,
който по техни думи не е изпълнил обещанието си да увеличи възнагражденията им от 1 юли. „Една оставка не решава нищо, но на практика той трябва да си тръгне вече. Съмнявам се, че не може да ни реши проблема. Най-вероятно така му е наредено. Множеството възникнали частни болници се съпротивляват срещу това нещата да се канализират и да тръгнат по законовия ред“, заяви Мая Илиева.
„Нека има частни болници, но нека те се самофинансират. Защо трябва да се финансират от държавата.
Нека да работят със здравни фондове, друго финансиране, нека има доплащане от страна на пациентите“, предложи Илиева.
Източник: DarikNews.bg, БТА, БГНЕС
медицински сестри протест Мая Илиева уволнение